ไฟแนนเชียลไดเจสต์
BAFS กำไรไตรมาสแรก 255 ล.
9 พ.ค. 2556

BAFS กำไรไตรมาสแรก 255 ล.
บริษัท บริการเชื้อเพลิงการบินกรุงเทพ (BAFS) กำไรสุทธิไตรมาสแรกปี 2556 จำนวน 255.64 ล้านบาท กำไรต่อหุ้น 0.50 บาท เพิ่มขึ้น 4.8% จากช่วงเดียวกันของปีก่อนมีกำไรสุทธิ 243.94 ล้านบาท กำไรต่อหุ้น 0.48 บาท
ในไตรมาสแรกปริมาณน้ำมันที่กลุ่มบริษัทให้บริการ ณ ท่าอากาศยานสุวรรณภูมิและดอนเมืองมีอัตราเติบโต 2.2% มาอยู่ที่ 1,248.7 ล้านลิตร เมื่อเทียบปริมาณน้ำมันในไตรมาสแรกปี 2555 ที่ 1,222.2 ล้านลิตร ในขณะที่จำนวนเที่ยวบินที่ให้บริการมีอัตราเพิ่มขึ้น 13.8% มาอยู่ที่ 52,459 เที่ยวบิน จาก 46,086 เที่ยวบิน 
สำหรับรายได้รวมของกลุ่มมีจำนวน 687.8 ล้านบาท ลดลง 10 ล้านบาท หรือ 1.4% จากช่วงเดียวกันของปีก่อน รวมทั้งรับรู้ผลขาดทุนจากประมาณการตามหลักคณิตศาสตร์ประกันกัยที่เกิดขึ้นในงบกำไรขาดทุนเบ็ดเสร็จอื่นจำนวน 43.8 ล้านบาท เป็นผลขาดทุนที่เกิดจากการเปลี่ยนแปลงสมาติฐานที่นักคณิตศาสตร์ประกันภัยใช้ประมาณการภาระหนี้สินในอนาคตสำหรับการคำนวณผลประโยชน์เมื่อออกจากงานของพนักงาน โดยไม่กระทบกระแสเงินสด
UEC จ่อขายหุ้นซื้อคืนเพิ่มสภาพคล่อง
บริษัท ยูนิมิต เอนจิเนียริ่ง (UEC) แจ้งว่า คณะกรรมการบริษัทมีมติวันที่ 8 พ.ค. 2556 อนุมัติการจำหน่ายหุ้นที่ซื้อคืนเพื่อบริหารทางการเงินตั้งแต่วันที่ 23 พ.ค.3 ก.ค. 2556 เพื่อเพิ่มสภาพคล่องและเพิ่มจำนวนผู้ถือหุ้นรายย่อยในตลาดหลักทรัพย์รวม 1,489,400 หุ้น คิดเป็น 0.26% ของหุ้นที่จำหน่ายได้แล้ว โดยสำหรับบริษัทกำหนดระยะเวลาในการขายหุ้นที่ซื้อคืนตั้งแต่วันที่ 23 พ.ค.3 ก.ค.2558 ภายหลัง 6 เดือน นับแต่การซื้อหุ้นคืนเสร็จสิ้น แต่ต้องไม่เกิน 3 ปี โดยบริษัทต้องเปิดเผยโครงการขายหุ้นที่ซื้อคืนล่วงหน้าไม่น้อยกว่า 14 วันก่อนวันเริ่มขายหุ้นที่ซื้อคืน โดยราคาที่จำหน่ายไม่น้อยกว่า 85% ของราคาปิดของหุ้นเฉลี่ย 5 วันทำการซื้อขายก่อนหน้าวันที่ทำรายการจำหน่ายหุ้นที่ซื้อคืน
BECL แจ้งศาลสั่ง กทพ.จ่ายค่าชดเชย
บริษัท ทางด่วนกรุงเทพ (BECL) แจ้งว่า เมื่อวันที่ 3 พ.ค. 2556 ศาลปกครองกลางมีคำพิพากษาให้บังคับตามคำชี้ขาดของคณะอนุญาโตตุลาการ โดยให้การทางพิเศษแห่งประเทศไทย (กทพ.) ชำระเงินค่าชดเชยรายได้ของทางพิเศษอุดรรัถยา (บางปะอินปากเกร็ด) ที่ลดลงจากประมาณการแก่บริษัท ทางด่วนกรุงเทพเหนือ (บริษัทย่อย) สำหรับปี 2542 จำนวน 730.80 ล้านบาท และปี 2543 จำนวน 1,059.20 ล้านบาท พร้อมดอกเบี้ยจนกว่าจะชำระเสร็จสิ้น ทั้งนี้ กทพ.สามารถยื่นอุทธรณ์คำพิพากษาศาลปกครองได้ภายในวันที่ 2 มิ.ย. 2556
TMD เปลี่ยนพาร์หุ้นจาก 10 เหลือ 1 บาท 
บริษัท อุตสาหกรรมถังโลหะไทย (TMD) ได้เปลี่ยนแปลงมูลค่าหุ้นที่ตราไว้ (พาร์) จากหุ้นละ 10 บาท เป็นหุ้นละ 1 บาท โดยมีผลตั้งแต่วันที่ 13 พ.ค. 2556 เป็นต้นไป